২০০৮ সালের ২৭ জুলাই যোগাযোগ যন্ত্রণালয়ের সড়ক ও রেলপথ বিভাগ (পরিবহন-২ অধিশাখা) একটি প্রজ্ঞাপন জারি করে। এতে  ঢাকা ও চট্টগ্রাম এবং ঢাকা মহানগরের আশপাশের জেলার সিএনজিচালিত বাস ও মিনিবাসের জন্য ভাড়ার হার উল্লেখ করা হয়। প্রজ্ঞাপন অনুসারে ঢাকা পরিবহন আঞ্চলিক পরিবহন কমিটির (আরটিসি) রুট পারমিট পাওয়া সিএনজি বাসের ভাড়া প্রতি কিলোমিটার ১ টাকা ২০ পয়সা এবং মিনিবাসের ভাড়া ১ টাকা ১০ পয়সা। চালকসহ সর্বোচ্চ ৩১ আসনের বাসকে মিনিবাস এবং এর বেশি আসন থাকলে তা-ই হবে বাস। তবে বর্তমানে রাজধানীর প্রায় সব লোকাল ও কাউন্টার বাসে ভাড়া আদায় করা হচ্ছে ইচ্ছামতো। মন্ত্রণালয়ের প্রজ্ঞাপনের তোয়াক্কা করছে না এদের কেউই। সম্প্রতি সিএনজির (ঘনীভূত প্রাকৃতিক  গ্যাস) দাম হঠাত্ করে ৫০ শতাংশ বৃদ্ধির কারণে পরিবহন মালিক-শ্রমিকরা ভাড়া বৃদ্ধি করার আরেকটি মওকা হাতে পেয়েছে। লাগামহীন হয়ে পড়েছে নগর পরিবহন।